Pedro Flores guanya el XXI Premi de Poesia César Simón de la Universitat de València

## Pedro Flores guanya el XXI Premi de Poesia César Simón de la Universitat de València

Pedro Flores.

El jurat de la XXI edició del Premi de Poesia César Simón, convocat per la Universitat de València, ha decidit atorgar el guardó a l’obra 'A veces la poesía es un desguace a la orilla de una carretera secundaria', de Pedro Flores (Las Palmas, 1968), entre les 152 obres que s’han presentat. L’autor ha publicat més de quaranta títols de poesia, narrativa i teatre, i compta amb diversos premis nacionals i internacionals.

L’obra guanyadora de la XXI edició del Premi de Poesia César Simón de la Universitat de València, *A veces la poesía es un desguace* a la orilla de una carretera secundaria, és un poemari on es donen cita les obsessions i constants estètiques i temàtiques de l’autor: l’elaboració i estructura del poema com a transsumpte metapoètic, el joc amb el temps i la ductilitat del mateix i l’homenatge a l’obra i la memòria dels poetes que admira i llegeix.

Segons el jurat d’aquesta edició, que ha tingut en compte la valenta aposta temàtica i formal del poemari: “L’obra té una veu arriscada que interpel·la amb diferents tradicions poètiques. L’estètica realista i urbana presenta una narració audaç que sap construir des del llenguatge quotidià una reflexió sobre els límits del poètic”. El jurat ha valorat també el maneig de les fonts intertextuals com a substrat de l’edifici poètic.

El jurat ha estat integrat per Xelo Candel, en qualitat de presidenta, catedràtica de la Universitat de València i responsable de l’Aula de Poesia; Jorge Pérez Cebrián, poeta; Juan María Calles, poeta i assagista; María García Zambrano, poeta i Ana Mª Chillarón, en qualitat de secretaria i tècnica del Servei de Cultura de la UV.

Pedro Flores ha publicat més de quaranta títols de poesia, narrativa i teatre, i al llarg de la seua trajectòria, que va començar en la dècada dels 80, ha guanyat nombrosos premis nacionals i internacionals. Les seues últimes publicacions són: *Los poetas feroces cuentan lobos para dormir* (Premi Jorge Manrique), *Los gorriones contrarrevolucionarios* (Premi Generación del 27), *Tocar de oído* (Premi Miguel Hernández-Comunidad Valenciana) y *Nuestro nombre es piedra* (Premi Alegría 2024).

El Vicerectorat de Cultura i Societat de la Universitat de València, a través de l’Aula de Poesia, convoca el Premi de Poesia César Simón amb la finalitat de premiar el millor llibre de poemes, promovent la creació poètica i la divulgació de les obres en el context universitari i en la societat en general.

César Simón va ser un poeta nascut a València en 1932. Es va doctorar en Filosofia i Lletres amb una tesi sobre Juan Gil-Albert i va ser director de l’Institut Lluís Vives de Benetússer, treball que va compaginar durant un temps amb la docència al Departament de Teoria dels Llenguatges a la Universitat de València. Encara que cronològicament pertany a l’anomenada ‘segona generació de postguerra’, la seua poesia es desenvolupa a partir dels anys setanta arribant a aconseguir, en 1996, el Premi Loewe pel seu llibre *Templo sin dioses*.

Arxivat en:

, Lletres
, Aula de Poesia

## Altres Notícies

Les ajudes Fora de classe impulsen 24 projectes socioculturals de l’estudiantat de la Universitat

Aquests són els dotze projectes artístics que protagonitzaran la XXVIII Mostra art públic / universitat pública

Mercé Viana, Revista Camacuc i Nel·lo Pellisser rebran el premi Vicent Ventura aquest dimecres a La Nau

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar